Odločba Komisije

z dne 2. februarja 1998

o pooblastitvi držav članic za začasno uvedbo nujnih ukrepov proti širjenju palmovega resarja Thrips palmi Karnyiz Tajske

(98/109/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 77/93/EGS z dne 21. decembra 1976 o varstvenih ukrepih proti vstopu v Skupnost in širjenju organizmov, škodljivih za rastline in rastlinske proizvode [1], kakor je bila nazadnje spremenjena z Direktivo 97/14/ES [2], zlasti člena 15(3),

ker lahko država članica, če meni, da obstoja neposredna nevarnost vnosa palmovega resarja Thrips palmi Karny iz tretje države na njeno ozemlje, začasno uvede dodatne ukrepe, potrebne za njeno zaščito pred to nevarnostjo,

ker so kot posledica najdbe palmovega resarja Thrips palmi Karny na rezanem cvetju orhidej tajskega izvora, nekatere države članice uvedle uradne ukrepe za zaščito ozemlja Skupnosti pred nevarnostjo vnosa omenjenih organizmov in uvedle dodatne specifične nadzorne postopke za omenjene organizme na navedenem blagu;

ker morajo biti zaradi stalnega ugotavljanja palmovega resarja Thrips palmi Karny uvedeni nujni ukrepi, ki bodo veljali v celi Skupnosti, da se tako zagotovi bolj učinkovita zaščita pred vnosom palmovega resarja Thrips palmi Karny v Skupnost iz omenjene države; er mora biti v te ukrepe za rezano cvetje orhidej tajskega izvora vključena zahteva po fitosanitarnem certifikatu in uradni izjavi, da je mesto pridelave ugotovljeno kot nenapadeno s palmovim resarjem Thrips palmi Karny ali da je bila pošiljka ustrezno zaplinjena za zagotovitev odsotnosti resarjev (Thysanoptera);

ker je, če postane očitno, da nujni ukrepi iz člena 1 te odločbe, ne zadostujejo za preprečitev vstopa palmovega resarja Thrips palmi Karny, ali niso bili izpolnjeni, treba razmisliti o strožjih ali alternativnih ukrepih;

ker se bo učinek nujnih ukrepov neprekinjeno ugotavljal v letih 1997/1998 in se bodo morebitni nadaljnji ukrepi proti vnosu rezanega cvetja orhidej tajskega izvora preučevali glede na rezultate teh ugotovitev;

ker so ukrepi, predvideni s to odločbo, v skladu z mnenjem Stalnega odbora za varstvo rastlin,

SPREJELA TO ODLOČBO:

Člen 1

Rezano cvetje orhidej tajskega izvora se lahko vnaša na ozemlje Skupnosti samo, če so upoštevani nujni ukrepi, določeni v prilogi te odločbe. Nujni ukrepi, specificirani v prilogi, veljajo samo za pošiljke, ki bodo odpotovale iz Tajske po tem, ko Komisija obvesti omenjeno državo o teh ukrepih.

Člen 2

Države članice uvoznice bodo Komisiji in drugim državam članicam do 30.avgusta 1998 sporočile podatke o količinah, uvoženih po tej odločbi, skupaj s podrobnim tehničnim poročilom o uradnem preverjanju po točki 3 Priloge.

Člen 3

Ta odločba mora biti ponovno pregledana najkasneje do 30.septembra 1998.

Člen 4

Ta odločba je naslovljena na države članice.

V Bruslju, 2. februarja 1998.

Za Komisijo

Franz Fischler

Član Komisije

[1] UL L 26, 31.1.1977, str. 20

[2] UL L 87, 2.4.1997, str. 17

--------------------------------------------------

PRILOGA

Za izpolnitev določb člena 1 morajo biti izpolnjeni naslednji nujni ukrepi:

1. Rezano cvetje orhidej mora biti ali,

(a) pridelano na mestu pridelave, kjer pri pregledih, izvedenih najmanj enkrat na mesec v zadnjih 3 mesecih pred izvozom niso našli palmovega resarja Thrips palmi Karny, ali

(b) kot pošiljka pred izvozom ustrezno zaplinjena, da se zagotovi odsotnost resarjev (Thysanoptera).

2. Rezano cvetje orhidej mora spremljati fitosanitarni certifikat, izdan na Tajskem po členu 7 in 12 Direktive 77/93/EGS, na osnovi zahtev iz točke 1.

Na certifikatu mora biti pod naslovom "Dopolnilna izjava" navedeno, katera možnost, 1(a) ali 1(b), je bila izvršena; v primerih, kjer je bila izvršena možnost 1(b), mora biti pod naslovom "Postopek dezinsekcije oziroma dezinfekcije" naveden opis zaplinjevalnega postopka, izvedenega pred izvozom.

3. Rezano cvetje orhidej morajo uradni organi pred vstopom v Skupnost pregledati v skladu z navodili člena 12(1)(a) Direktive 77/93/EGS.

--------------------------------------------------